SAKSFRAMLEGG

 Arkivreferanse: 2020/371-4

 Arkivkode: L12

 Saksbehandler: Torhild Hessevik Eikeland

 Adm.enhet: Arealforvaltning og miljø

 Dato: 12.02.2020

|  |  |  |
| --- | --- | --- |
| **Utvalg** | **Møtedato** | **Saksnummer** |
| **Utvalg for miljø, plan og teknisk** | 25.02.2020 | 21/2020 |
| **Kommunestyret** | 12.03.2020 | 22/2020 |
| **Formannskapet** | 26.03.2020 | 26/2020 |

# Endelig behandling - Områdereguleringsplan for E39 Lyngdal Øst (del av Mandal -Lyngdal Øst) PlanID 201805

**Kommunedirektørens anbefaling:**

Med hjemmel i Plan- og bygningslovens §§12-2 vedtar Lyngdal kommunestyre områdereguleringsplan for E39 Lyngdal Øst (del av Mandal – Lyngdal Øst) PlanID 201805

Utvalg for miljø, plan og teknisks behandling av sak 21/2020 i møte den 25.02.2020:

**Utvalg for miljø, plan og teknisks Behandling** **25.02.2020:**

Kommunedirektørens anbefaling ble enstemmig vedtatt.

**Utvalg for miljø, plan og teknisks Vedtak** **25.02.2020:**

Med hjemmel i Plan- og bygningslovens § 12-2 vedtar Lyngdal kommunestyre områdereguleringsplan for E39 Lyngdal Øst (del av Mandal – Lyngdal Øst) - PlanID 201805.

Kommunestyrets behandling av sak 22/2020 i møte den 12.03.2020:

**Kommunestyrets Behandling** **12.03.2020:**

**Kommunestyrets Vedtak** **12.03.2020:**

**Møtet i Kommunestyret 12.03.20 ble avlyst grunnet potensiell smittefare for CORONA-viruset.**

**Saken ble dermed ikke behandlet.**

Formannskapets behandling av sak 26/2020 i møte den 26.03.2020:

**Formannskapets Behandling** **26.03.2020:**

Eivind Arnt Husøy, AP fremmet følgende tilleggsforslag:

Lyngdal kommune anser det som viktig at tunnelen som i hht planutkastet ender ved Lehne, forlenges 500 meter under Grummedal.

Tønnes Seland, SP fremmet følgende tilleggsforslag:

Lyngdal kommune anser det som viktig at tunnelen som i hht planutkastet ender ved Lehne, vurderes forlenget 500 meter under Grummedal.

**Avstemming:**

Forslaget fra Eivind Arnt Husøy, AP falt med 1 stemme (Eivind Arnt Husøy, AP) mot 6 stemmer.

Forslaget fra Tønnes Seland, SP ble deretter vedtatt med 6 stemmer mot 1 stemme (Eivind Arnt Husøy, AP).

Utvalg for Miljø, plan og teknisk sin innstilling med forslaget fra Tønnes Seland, SP ble til slutt enstemmig vedtatt.

**Formannskapets Vedtak** **26.03.2020:**

Med hjemmel i Plan- og bygningslovens §§12-2 vedtar Lyngdal kommunestyre områdereguleringsplan for E39 Lyngdal Øst (del av Mandal – Lyngdal Øst) PlanID 201805.

Lyngdal kommune anser det som viktig at tunnelen som i hht planutkastet ender ved Lehne, vurderes forlenget 500 meter under Grummedal.

**Bakgrunn for saken:**

Nye Veier AS, i samarbeid med Sweco Norge AS, planlegger en ny firefelts motorvei med fartsgrense på 110 km/t fra Mandalselva, gjennom Lindesnes kommune til Herdal i Lyngdal kommune. Nye E39 skal korte ned reisetiden, bedre trafikksikkerheten for alle som ferdes mellom de to knutepunktene og knytte det felles bo- og arbeidsmarkedet i regionen tettere sammen.

Høringsperioden for varsel om planoppstart og planprogram var i perioden fra 24. september til 5.november 2018. Planprogrammet ble vedtatt i Lyngdal kommunestyre 13.12.18 Planforslag ble så utarbeidet gjennom et samarbeid med Lyngdal kommune og andre myndigheter. Hovedutvalg for Miljø, plan og drift i «gamle» Lyngdal kommune vedtok å legge planen ut til offentlig ettersyn i møte 10.04.19 med høringsfrist 14.06.19. Det har vært holdt åpne kontordager og folkemøter i høringsperioden.

Endelig forslag til områdereguleringsplan skal nå behandles. Det vises til plankart og bestemmelser vedlagt saken. Dette er de juridisk bindende delene av planen. Planbeskrivelsen og konsekvensutredninger beskriver valg som er tatt i plankart og bestemmelser og virkninger av disse. Kortversjon av planbeskrivelsen er også vedlagt saken. Øvrige dokumenter finnes her: <https://e39mandal-lyngdal.no/>

Høringsuttalelser v. offentlig ettersyn er mottatt fra:

* Myndigheter
* Lag, organisasjoner og lokale foreninger
* Grunneiere, naboer og andre

Følgende temaer/problemstillinger står sentralt i innspill til planforslaget:

* Vei med kryssløsninger
* Naturmangfold, med registrering av arter og viltkorridorer, vannmiljø
* Dagens bruk av området, registreringer av lokalkunnskap.
* Konsekvenser av tiltaket for den enkelte, for samfunn og for naturen
* Massehåndtering, anleggsfasen og permanent
* Landbruk, jordvern, matjord
* Naturmangfold, metodevalg
* Kulturminner, dagens kunnskapsgrunnlag kontra parallelle undersøkelser fra Fylkeskommunen

Som følge av høringsuttalelsene har Nye Veier, i samarbeid med kommunene og andre myndigheter gjort endringer i områdereguleringen. Justeringene er marginale for Lyngdal sin del. Korridoren gjennom Lyngdal er fortsatt lik – benevnt **CD Sør** i plandokumentene.

Innsigelser (i*nnsigelse er en av plan- og bygningslovens medvirknings-bestemmelser. De er et verktøy for å hindre at en plan blir endelig vedtatt før konflikt med hensyn av nasjonal eller vesentlig regional betydning er løst.):*

**Statens Vegvesen Region sør** har i sin høringsuttalelse kommet med to innsigelser. Innsigelsene går på rekkefølgekrav og byggegrense. Nye Veier har svart ut disse gjennom justerte bestemmelser og justeringer i kart.

**Fylkesmannen** har i sin høringsuttalelse kommet med fire innsigelser. Kort går de på kunnskapsgrunnlaget på naturmangfold, en lokalitet ved Monefjellan, manglende avbøtende tiltak for ny vei som landskapsøkologisk barriere, samt ønske om endring av tekst knyttet til enkelte hensynssoner. Nye Veier har svart disse ut gjennom justerte bestemmelser og kart, samt supplerende naturmangfoldkartlegging. For Lyngdal sin del gjelder dette i hovedsak problematikk rundt faunapassasjer (vilt) ved Oftedal / Flaten og Lehne.

**Vurdering:**

Til 1. gangs behandling av saken er planens løsninger og konsekvenser av disse kort oppsummert. Saksfremlegget er vedlagt denne saken. Det oppfordres videre til å sette seg inn i planbeskrivelsen (kortversjon er vedlagt), samt konsekvensutredning (KU) – hovedrapport.

Alle kart og dokumenter inklusive KU hovedrapport og tematiske KU finnes her (toppmeny- «1.gangs behandling» og «2.gangs behandling»):

<https://e39mandal-lyngdal.no/>

Det har som beskrevet i saksorienteringen, kommet innspill fra myndigheter, lag- og foreninger samt privatpersoner ved høring av planforslaget. I vedlagt oversikt: *«Sammendrag av høringsuttalelser med kommentarer fra Nye Veier - Varsel om offentlig ettersyn av områderegulering E39 Mandal – Lyngdal Øst, Lyngdal kommune»* er alle høringsinnspill gjennomgått og kommentert.

Alle innspill som berører Lyngdal er i tillegg lagt ut på <https://e39mandal-lyngdal.no/> se fane for 2.gangsbehandling og merknadsnotat offentlig ettersyn Lyngdal)

Følgende offentlige instanser har kommet med innspill til planforslaget:

- Fylkesmannen i Agder

- Statens Vegvesen

- NVE

- Vest-Agder Fylkeskommune

- Vest-Agder Fylkeskommune - Fylkeskonservatoren

- Mattilsynet

- Direktoratet for Mineralforvaltning

- Den Norske kirke (ingen berørte interesser)

De offentlige myndighetene er opptatt av at deres ansvarsområder er ivaretatt i planen, og har konkrete innspill til bestemmelser, plankart og kunnskapsgrunnlaget. Forslaget som lå ute til høring bygger på diverse tematiske konsekvensutredninger.

*Kort forklaring på hvordan berørte interesser er ivaretatt i planen:*

Hensyn som skal ivaretas i hht. konsekvensutredningene er tatt inn i bestemmelser og plankart. Dette gjenspeiles i plankartets mange hensynssoner og båndleggingsområder (kulturminner). I hensynssonene, skal det tas spesielt hensyn til de berørte temaer. Det kan være påkrevd mer detaljerte analyser / utredninger, eller det kan være absolutte begrensninger. Dette må følges opp i detaljreguleringsfasen.

Følgende hensynssoner er lagt inn i planområdet:

H310: Ras / skred, H410: Infrastruktur (krav om tunell og bro evt. faunapassasje), H530: Friluftsliv, H550: Landskap, H560: Naturmangfold, H570: Kulturmiljø, H730: Båndlagte kulturminner, H740: Båndlegging etter annet lovverk (gjelder buffer rundt Litleåna som er verna vassdrag)

Konsekvensutredning (KU) – hovedrapport finnes her:

[https://e39mandal-lyngdal.no/wp-content/uploads/2019/03/31-E39-Mandal-Lyngdal-øst-KU-Hovedrapport.pdf](https://e39mandal-lyngdal.no/wp-content/uploads/2019/03/31-E39-Mandal-Lyngdal-%C3%B8st-KU-Hovedrapport.pdf)

Alle kart og dokumenter inklusive tematiske konsekvensutredninger (KU) finnes her (toppmeny- «1.gangs behandling» og «2.gangs behandling»):

<https://e39mandal-lyngdal.no/>

*De viktigste endringene for Lyngdal, som følge av innspill fra offentlige myndigheter:*

• Både Vest-Agder Fylkeskommune og Fylkesmannen i Agder mente at hensynet til vilt ikke var godt nok ivaretatt i planen. For Lyngdal gjelder dette to vilttrekk som går ved Lehne og mellom Oftedal og Flaten. Dette har medført endringer i bestemmelsene og en forskyvning av hensynssonen H410\_1 som gjør at man sikrer etablering av en passasje på høyden mellom Oftedal og Flaten, og ikke kan basere seg på en passasje under Oftedal bro.

• Det er lagt inn rekkefølgekrav som følger av innsigelse fra Statens Vegvesen: «Nødvendig areal for kollektivtiltak, E39-kryss og justeringer av dagens E39, samt offentlig veinett som må etableres eller justeres som følge av ny E39, skal bygges ut samtidig med veianlegget på den aktuelle strekningen.»

• Planområdet er innskrenket ved Lehne i samråd med Fylkeskonservator for å unngå at planen berører enkelt kulturminner. Dette har ingen praktisk betydning for vegtraseen.

For øvrig vises til vedlagte sammendrag av høringsuttalelser med innspill fra Nye Veier.

Følgende organisasjoner og selskaper har kommet med innspill til planarbeidet:

- Agder Energi Nett

- Norges Lastebileierforbund

- Forum for Natur og Friluftsliv Agder: DNT sør /Naturvernforbundet / Lister Friluftsråd/ Norges Jeger- og fiskeforbund / 4H / Agder Botaniske Forening / Norsk Zoologisk forening / Skogselskapet i Agder

- Naturvernforbundet

- NAF Flekkefjord og opland

De ulike organisasjonene /selskapene er opptatt av sine fagområder.

Det vises igjen til KU hovedrapport og delrapporter for vurderinger i forhold til disse temaene.

*Endringer for Lyngdal som følger av innspill*

Naturvernforbundet påpeker forhold til viltkorridorer. Her er det gjort en endring som tidligere beskrevet under «innspill fra offentlige instanser». For øvrig vises til vedlagte sammendrag av høringsuttalelser med innspill fra Nye Veier.

Private innspill til planarabeidet:

*Berit og Jon-Sverre Salamonsen*

De ønsker at tunellen fra øst som ender ut ved Lehne bør forlenges 500 m under Grummedal slik at deres eiendom ikke blir direkte berørt slik veilinjen viser. Et annet forslag er å legge veien i tunell på hele strekningen mellom Haugdal og Oftedal på grunn av vilttrekk, noe som reduserer konsekvenser for bl.a kulturarv, naturressurser, grunnerverv og naturmangfold.

De stiller også spørsmål om det begrensede omfanget av kulturminneundersøkelser på deres eiendom sammenlignet med naboeiendommer, og om det er gjort noen undersøkelser på støy ved tunellutløp v. Grummedal. De lurer videre på hvordan man håndterer vilttrekket ved Oftedal ut mot Austadhalvøya.

Nye Veier svarer at flere av disse forholdene må ses nærmere på i detaljreguleringsfasen, men at tunell helt til Oftedal ikke er samfunnsøkonomisk lønnsomt. Angående vilttrekk er det gjort endringer i plankart og bestemmelser som tidligere beskrevet under «innspill fra offentlige instanser».

*Steffen Fidjeland og Svein Herdal*

De er opptatt av å få erstattet arealer i Herdal som går med til ny vei, blant annet velteplass for tømmer og plass til vedproduksjonsanlegg, med snumulighet for tømmerbil. De har forslag til ny velteplass og nye landbruksarealer samt forslag til ny adkomst til Åsan, Mølleveien og skogsveiene.

Nye Veier svarer at disse forholdene må løses i deltaljreguleringsplan og anleggsgjennomføring, og at Nye Veier i utgangspunktet er positive til gode løsningsforslag. Kommunedirektøren er klar over at det er en dialog mellom grunneiere og Nye Veier i forbindelse med detaljreguleringsplanen som allerede er startet opp. Det foreligger allerede første utkast til løsninger som skal fremmes i et planforslag for strekningen Herdal – Røysgård. Denne planen vil komme til 1.gangs behandling i nær fremtid.

For ytterligere informasjon om innspill til planarbeidet vises til vedlagte innspill og gjennomgang av Nye Veier i vedlagt oversikt: «Sammendrag av høringsuttalelser med kommentarer fra Nye Veier - Varsel om offentlig ettersyn av områderegulering E39 Mandal – Lyngdal Øst, Lyngdal kommune».

Kommunedirektøren har ikke ytterligere kommentarer til innspillene. Det har vært en dialog med Sweco / Nye Veier i forkant av behandlingen, hvor det har vært en gjennomgang av bestemmelser og plankart for områder som omhandler Lyngdal. Dette har medført noen mindre endringer som beskrevet i teksten over.

**Konklusjon:**

Områdereguleringsplanen slik den nå foreligger mener kommunedirektøren ivaretar Lyngdal på en god måte på dette plannivået. For Herdalsområdet er det allerede startet en detaljreguleringsprosess for strekningen Herdal – Røysgård, hvor kommunen er aktivt inne for å påvirke resultatet på en god måte for grunneiere og andre interesser i området. For Lehne-området vil tunellpåhugg, vegføring og bro bli tema ved detaljregulering som må på plass for strekningen Mandal- Herdal.

Kommunedirektøren anbefaler at planen vedtas slik den foreligger.

Vedlegg:

|  |  |
| --- | --- |
| 1 | Saksfremlegg 1.gangs behandling |
| 2 | E39 Mandal-Lyngdal øst\_innkomne merknader\_Lyngdal\_komplett |
| 3 | kart |
| 4 | kart |
| 5 | Merknadsnotat offentlig ettersyn Lyngdal (1) |
| 6 | Planbeskrivelse - Kortversjon |
|  |  |
| 7 | Reguleringsbestemmelser\_Lyngdal (1) |